Liv Holm Andersen (RV), 2011-12-15:
Jeg vil også gerne starte med at sige tak til Dansk Folkeparti for at rejse den her debat.
Det er altid godt og sundt for os at debattere de danske værdier, på trods af at vi på tværs af partispektret er uenige om, hvad disse er, og hvordan de bedst består i fremtiden.
Danmark er et stærkt samfund bestående af dygtige individer, som for størstedelens vedkommende og størstedelen af tiden lever i fredelig og givtig sameksistens.
Somme tider sker der naturligvis ting, som er uhensigtsmæssige og ubehagelige, ja, problemer opstår som i ethvert andet samfund.
Det er naturligt, men som politikere har vi en forpligtelse til at adressere de her problemer og finde løsninger på dem.
Derfor skal vi på politisk niveau gå forrest for at sikre, at det danske samfund også i fremtiden bliver et samfund domineret af sammenhængskraft og af sameksistens på tværs af grupper, på tværs af individer og på tværs af forskellige kulturer og forskellige livsopfattelser.
Det er lige meget, om man kalder vores samfund for mangfoldigt eller forskelligartet eller noget helt tredje, for de her labels er alligevel så fattige.
Hvis der skal være plads til os alle sammen, er det vigtigste princip, at man i et ret stort omfang lader individer leve, som de har lyst til, og i fred og ro lader individer passe deres egne traditioner og deres egne overbevisninger.
Det her princip begrænses naturligvis.
Det er klart, for vi har også et fællesskab at tage hensyn til.
Derfor begrænses individets frihed af, at det ikke skal gå ud over andre individers frihed, og det begrænses naturligvis også af det danske demokrati og de danske love og regler.
Derfor skal vi som samfund med alt, hvad vi har, bekæmpe had, vold, ydmygelse og tvang.
For ud over at spise og sove er det mest basale for et individ nok at kunne leve i frihed fra frygt.
Had, vold, ydmygelse og tvang er naturligvis ikke en konsekvens af et samfund med flere kulturer, men somme tider opstår der i sammenstødet mellem forskellige kulturer eller forskellige grupperinger eksempler på det her.
Eller rettere: Det opstår i sammenstødet mellem få repræsentanter fra forskellige grupperinger eller forskellige kulturer, og imens lever størstedelen af borgerne i Danmark uproblematisk sammen.
Men fordi der er eksempler på det her, skal vi kæmpe imod diskrimination, imod hadforbrydelser, imod æresrelaterede konflikter og social kontrol og andre ting, som foregår i små mindretal i forskellige grupperinger, som ødelægger det for flertallet.
Det ønsker vi i Det Radikale Venstre, og vi er glade for at være en del af en regering, som ønsker det samme.
Tak for ordet.
I forlængelse heraf vil jeg gerne på vegne af Socialdemokratiet, Radikale Venstre, Socialistisk Folkeparti, Enhedslisten og Liberal Alliance have lov til at oplæse et: Forslag til vedtagelse
Et samfund, der bygger på, at rettigheder og pligter gælder for alle, uanset baggrund.
Folketinget opfordrer regeringen til at værne om disse værdier.
Folketinget understreger samtidig, at den enkeltes personlige frihed begrænses af pligten til at respektere andres ret til samme, og at den enkeltes udfoldelse til hver en tid skal respektere det danske samfunds grundlæggende regler og love.
Folketinget opfordrer regeringen til at sikre ligestilling mellem kønnene, opbakning til demokratiet og den danske retsstat samt modvirke diskrimination, hadforbrydelser og æresrelaterede konflikter.